Maria Bebudelsesdag U 8.30. B 10.747 (70 478)71 73 439/473 69

[Mariæ bebudelsesdag fra anden række | Bibelselskabet](https://www.bibelselskabet.dk/mariae-bebudelsesdag-fra-anden-raekke)

Gud, himmelske far. Du skal nu blive menneske og din himmel begynder i Marias hus. Vi beder dig: Lad også det glædelige budskab til Maria blive til nyt liv for os. Amen

Prædiken

Min første biskop, da jeg blev præst for mange år siden, hed Vincent Lind. Og han var biskop på Fyn. Vincent Lind var en smuk mand – og han kunne noget med ord. Han kunne få alt, hvad han sagde, til at lyde smukt og give mening.

Engang talte han om håbet. Håbet er ligesom et sejlskib langt ude på havet. Helt ude i horisonten. Man kan lige ane sejlene. Men man kan ikke se, om sejlskibet er på vej væk eller om det er på vej tilbage. Men håbet er, at på et eller andet tidspunkt, så vil det vende tilbage og komme ind i havn igen.

Vincent Lind havde prøvet det selv – dengang han var ung, var han med i modstandsbevægelsen i Christiansfeld, og han blev taget af nazisterne og sendt i koncentrationslejr. Han var en af dem, der kom hjem igen med en af de hvide busser – syg og afmagret. Men jeg er overbevist om, at han havde håbet med hele vejen ud og hele vejen hjem igen. Måske fandt han håbet i en af de pakker med mad, som hans mor sendte og som holdt ham i live. Måske fandt han det i et fællesskab med andre. Måske fandt han det i sin tro.

I hvert fald kendte han til håbet.

I denne tid kan vi igen se håbet som et sejlskib – lige nu ved vi ikke, om det er på vej længere væk eller om det er på vej tilbage til havnen. Vores verden er blevet et mere alvorligt sted de sidste år. Vi troede ”bare”, at der var en klimakrise – som om det ikke var nok i sig selv. Så kom corona. Og nu er der krig – og selv om Ukraine er langt væk, så mærker vi det også. Vi er også ramt. At det overhovedet kan finde sted. Hvad er det rigtige at gøre? Vi ved ikke, hvad vi har i vente. Vi ved ikke, hvordan det hele kommer til at udvikle sig. Men vi ved – vi håber - at på et eller andet tidspunkt, ligesom sejlskibet, der vender tilbage i havnen, så vil den hverdag, vi kender, også vende tilbage.

Marias lovsang er også fuld af håb. Den mægtige har gjort store ting!

Maria var bare en ung pige fra en landsby i en fjern provins for længe siden. Men hun var fuld af forventninger. Hun havde haft besøg af englen Gabriel, som havde bebudet hende, at hun skulle føde en søn, et særligt barn, Guds søn. Gennem hende skulle det nye liv blive til. Ligesom solen skinner. (Ligesom farverne, der lyser her i kirken). Ligesom foråret, der pibler frem udenfor – og snart vil det vælde frem overalt – sådan er Marias ord også fulde af jubel og håb og forventning. Den mægtige har gjort store ting for hende. Den mægtige har gjort store ting for sit folk – og Maria synger om en ny retfærdighed, hvor de store bliver de små og de små bliver store, og hvor de sultende vil blive mættet med gode gaver. En ny tid!

Når vi hører Marias ord, når vi hører Marias lovsang i dag, så skal vi ikke bare se tilbage i tiden. Vi skal også se frem. Vi skal også se op. Vi skal læse Marias ord ind i vores egen tid og gøre dem til vore egne. Den mægtige har gjort store ting for os!

Med Marias ord bliver vi kaldt ind i en verden, som er større. En verden, hvor ethvert menneske er skabt af Gud, en verden, hvor ethvert menneske er elsket på forhånd.

En verden, hvor det ikke handler om at være størst eller bedst eller hurtigst eller mest magtfuld – hvor der er byttet rundt på lille og stor – og derfor er der plads til alle.

Den verden Maria synger frem er den gode verden, Gud vil med os – og som begyndte med et ufødt barn i en ung kvindes mave i en landsby for meget længe siden. Og det bliver nyt overalt, hvor vi tager det til os i tro – og det bliver virkeligt overalt, hvor vi tager det til os i praksis – når vi rækker ud til hinanden og rækker ud til den verden, vi lever i! Det giver os også håb.

Undfanget ved Helligånden. Født af Jomfru Maria. Sådan bekendte vi i trosbekendelsen for lidt siden. (Det var de ord, Noa sagde ja til i trosbekendelsen før sin dåb). Og med de ord prøver vi at indfange det utrolige – at i Maria mødtes himmel og jord. Himlen bøjede sig ned til jorden. Jorden rakte op mod det himmelske. Gud blev menneske. Gud blev født som et lille barn, der var afhængig af sin mors omsorg ligesom alle andre børn på jorden. Men det menneske var også Gud. Det menneske var også Guds enbårne søn.

Mellem himmel og jord. Mellem det helt store og det små.

Det store var, at Gud selv greb ind og sendte sin engel til Nazareth. Mindre kunne ikke gøre det. Og da Maria begyndte at forstå, hvad der var hændt hende, løftede hun sit ansigt mod himlen og sang sin glæde ud: Hun sang om, at Gud havde grebet ind. Hun sang om, at alting ville blive nyt. Hun sang om, at de store ville blive styrtet fra magten og de små blive løftet op.

Det små var, at det hele samlede sig om et lille barn. Et lille barn! Selvom vi hører det hvert eneste år til jul – og igen i dag - så er det stadig utroligt! Og samtidig er vi ved noget, vi kender. Som mødre og fædre og bedsteforældre – så kender vi fornemmelsen af at have et lille barn på armen (eller stå sammen med sin store søn ved døbefonten). Vi kender omsorgen. Vi kender glæden.

Vi kender det dybt menneskelige i det, at et lille barn bliver født og begynder at gribe ud efter verden.

Sådan begyndte Guds liv i verden også. Nedefra. Nærmest barnligt. Eller som Paulus skrev til menigheden i Korinth, så gav Gud sig til kende gennem den visdom, der i nogle menneskers øjne ligner dårskab – det glade vanvid – et lille barn – en mand på et kors – en gravhule, der er tom. Sådan vendte Gud op og ned på magt og afmagt, på stort og småt, på stærkt og svagt, på det betydningsfulde og det, der ingenting er – og viste os, at det største kan begynde i det mindste. Som en spire. Som et håb. Som et barn.

Vores gudstjeneste slutter med, at jeg lyser velsignelsen. Biskop Vincent Lind, han talte også om velsignelsen. Han gav et billede på, hvordan den kan forstås. Det var engang, hvor han talte til et møde i Brenderup, hvor jeg var præst dengang, og det foregik i en gymnastiksal, der lugtede af sure gummisko – men jeg har aldrig glemt det: Han fortalte om en sheik, en ørkensheik, der bor i sit store telt ude i ørkenen. Han får besøg. En fremmed står nede ved indgangen til teltet og venter – spændt og lidt bange. Ørkensheiken sidder i den anden ende af teltet på bløde puder. Han ser ned. Den fremmede venter. Han ved, at hvis sheiken bliver ved med at se ned, så vil han blive afvist som en fjende. Og han ved, at hvis sheiken ser op, så den fremmede kan se hans ansigt, hans åsyn, så bliver han modtaget som en ven med alt, hvad det indebærer.

Herren lade sit ansigt lyse over dig – Herren løfte sit åsyn på dig…. med velsignelsens ord løfter Gud sit ansigt mod os og tager imod os som en ven, som en skattet gæst. Og derfor kan vi gå hjem med fred i tillid til, at Gud ikke vender sig væk fra os – at hans kærlighed og venskab lyser over os og imod os – også i denne tid. Al tid. Amen.